AlexejDobrolubov/national_council_slovak_2010 huggingface dataset:
58. schôdza NR SR - 1.deň - A. dopoludnia
Dátum: 2022-02-18
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

125. Ďakujem, pán predsedajúci. Pán kolega Fico, radšej nech sú to zdravice, ako by to malo byť spŕška nenávisti a nadávok. Prosím, odpovedzte mi. Bola slovenská polícia za vašej vlády pod vplyvom Norberta Bödöra riadená z 5. poschodia? Ako sa pozeráte na 26 ľudí, ktorí sa priznali, že boli súčasťou obludného systému, ktorý ste za vašej vlády ticho tolerovali? Pán Fico, skutok sa stal, alebo nestal? Kto je zodpovedný za skorumpovaný systém v polícii? Nie je to výsledok vašej vlády? Minister Mikulec to má skutočne náročné. Má však odvahu a verím, že sa mu podarí tento systém zmeniť. My si naše príspevky... alebo naše príspevky nedostávame, my si ich pripravujeme, lebo počúvame tie nezmysly, ktoré tu hovoríte v pléne. Ďakujem pekne. (Reakcia z pléna.)
58. schôdza NR SR - 1.deň - A. dopoludnia
Dátum: 2022-02-18
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

69. Ďakujem, pán minister. Ďakujem ti za vyvrátenie všetkých dôvodov, ktoré navrhovatelia predkladajú v návrhu na tvoje odvolanie. Viem si predstaviť čas, ktorý tu takto trávime už štvrtýkrát pri pokuse opozície odvolať ťa, a by, by sme dokázali využiť pracovne oveľa lepšie a prínosnejšie. Za tri dni si už štvrtýkrát pripomenieme spomienku na Jána Kuciaka a jeho snúbenicu Martinu Kušnírovú, dvojicu, ktorá je svedectvom prehnitého a mafiou prepleteného systému, ktorý práve navrhovatelia tvojho odvolania v polícii zaviedli alebo ho mlčky tolerovali. 21. február 2018 je čiernym dňom v histórii Slovenskej republiky, je míľnikom nutnej zmeny mafiánskeho systému v polícii a v súdnictve. V tento deň bol brutálne zavraždený investigatívny novinár Ján Kuciak, ktorý sa už nemohol pozerať na mafiu, ktorá sa implementovala do spoločnosti. Štyri roky rodičia týchto brutálne zavraždených snúbencov žijú v traume a v nádeji v tvoju misiu, pán minister Roman Mikulec, veria, že spravodlivosť nebude ďalej slepá, že vinníci budú spravodlivo odsúdení. My sme im to sľúbili, my im do dlžíme. Pán minister, máš snáď najťažšie obdobie tvojho ministerského mandátu - pobödörovského vplyvu vo vedení polície. Verím, že väčšina vyšetrovateľov a policajtov si poctivo a zodpovedne vykonáva svoju službu občanom, a za čo im ďakujem. Nájdu sa však aj čierne ovce, to sú však nominanti tých, ktorí sa ťa snažia odvolať, a veria že sa vrátia. Verím, že aj tentokrát sa im to nepodarí, a prajem ti pevné nervy v boji proti mafii, pevné nervy v budovaní spravodlivého systému v Policajnom zbore a vo vedení ministerstva vnútra. Veľmi si prajem, že mafiánsky systém, ktorý spôsobil vraždu investigatívneho novinára a jeho snúbenice, sa už nikdy nevráti.
55. schôdza NR SR - 9.deň - A. dopoludnia
Dátum: 2022-02-16
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

156. Ďakujem, pán predsedajúci. Tak ako si spomenul, Milan, veľmi som sa snažila podať aj som podala pozmeňujúci návrh, v ktorom som chcela skrátiť tú minimálnu dobu povoleného registrovaného alebo inak evidovaného pobytu občana Slovenskej republiky na území cudzieho štátu z piatich rokov na tri roky, ale tento návrh nenašiel podporu v koalícii, takže nechceme hrotiť tú situáciu, a nakoniec sme tento návrh stiahli, ale skutočne by som chcela upozorniť na množstvo listov, ktoré som dostala. Možno spomenúť len napr. pána Erika Karasa, psychoanalytika, ktorý žije v Londýne, alebo pani Jehudit Khoen, rodenú Júliu Brumfeldovú, dôchodkyňu žijúcu v Izraeli, alebo Julia Kubiš v Austrálii, Marko Zgrunfeld, novinár, Bogota, Kolumbia, Andrea Lancová, živnostníčka, ktorá žije v USA, áno, skutočne veľmi, veľmi veľa listov a za legislatívou alebo legislatívnou inšpiráciou netreba chodiť ďaleko. Myslím, treba si vziať vzor napr. od Českej republiky, ktorá od roku 2019 umožňuje potomkom československých predkov z Čiech získať občianstvo vyhlásením bez žiadnych ďalších podmienok až po tretiu generáciu za predpokladu, že ich predkovia toto občianstvo stratili, túto možnosť k 6. aprílu 2021 využilo 280 osôb. Tak ako si spomenul, áno, skutočne v tomto zákone je veľa dobrého, ale mohli sme to ešte vyprecizovať a bolo by to ešte lepšie. Ďakujem pekne.
55. schôdza NR SR - 9.deň - A. dopoludnia
Dátum: 2022-02-16
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

142. Ďakujem, pán predsedajúci. Pán kolega podpredseda Národnej rady Blanár, vo vašom príspevku v rozprave ste zacielili na maďarskú menšinu, ale tento návrh zákona nie je o maďarskej menšine, má celkom iné princípy. Myslím, že to bolo zbytočne eskalované napätie. V zahraničí žije naozaj mnohopočetná slovenská diaspóra. Títo zahraniční Slováci sú dedičstvom Československa a politík nedemokratických režimov, ktoré na našom území v minulosti vládli. Dovoľte mi prihovoriť sa vám, kolegovia, v mene ich a požiadať o podporu návrhu zákona o štátnom občianstve, ktorá zjednodušuje podmienky nadobudnutia druhého občianstva a zabráni odoberaniu občianstva proti vlastnej vôli. V posledných dňoch som dostala množstvo podnetov od úspešných a ekonomicky produktívnych ľudí, ktorí cítia slovenské korene a túžia po tom, aby boli ich vlasťou uznaní aj oficiálne. Priznaním občianstva krajanom by Slovensko ukázalo, že nám záleží na preklenutí priepasti, ktorú vytvorila železná opona, ako aj protikrajanská politika minulého režimu. Naša krajina by tak mohla len získať, okrem nápravy skrivodlivosti aj potenciál skrývajúcich sa potomkov Slovákov. Mnohí zo zahraničných Slovákov, ktorí volajú po zmene, by boli dnes občanmi, pokiaľ by komunistický režim neviedol protikrajanskú politiku. Ďakujem pekne.
55. schôdza NR SR - 9.deň - A. dopoludnia
Dátum: 2022-02-16
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

66. Ďakujem, pán predsedajúci. Ja by som kolegov možno doplnila, že navyše zákon o štátnom občianstve z roku 2010 obmedzil podmienky naturalizácie a zaviedol nový spôsob straty občianstva aj nadobudnutím cudzieho štátneho občianstva na základe vysloveného prejavu vôle. Táto úprava z dôvodu potencionálnej hrozby hromadného udeľovania maďarského občianstva nielenže bola prijatá narýchlo v skrátenom legislatívnom konaní, pričom jej následky pocítili všetci občania, nebola veľmi účinná. Nejaká štatistika podľa slovenského ministerstva vnútra, o slovenské občianstvo prišlo 134 osôb kvôli prijatiu maďarského občianstva a na základe oznámenia ministerstvu, avšak podľa údajov úradu hlavného mesta Budapešti získalo od roku 2011 maďarské občianstvo až 4 373 Slovákov. Myslím, že dnes máme jedinečnú príležitosť zaceliť väzby, ktoré bývalé režimy či predchádzajúca vláda roztrhli, nehovoriac o tom, že rokom 2020 sa začal prirodzený úbytok slovenského obyvateľstva, aj vďaka členstvu v Európskej únii množstvo mladých potencionálne úspešných Slovákov má možnosť jednoducho študovať alebo pracovať v zahraničí a je vysoká šanca, že si tam vytvoria väzby a usadia sa, preto je dôležité podporovať pocit národnej identity aj prostredníctvom takejto legislatívy. Ďakujem pekne.
55. schôdza NR SR - 5.deň - B. popoludní
Dátum: 2022-02-09
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

10. Ďakujem, pán predsedajúci. Najväčším kameňom úrazu je prenesený výkon štátnej správy na obce, hlavne malé obce. Väčšinou zodpovednosť spoločných úradovní bola na okresných mestách, tak ako kolega povedal vo svojom príhovore. Ľutovala som kolegov na spoločnej úradovni, pretože mali niekedy viac ako 20 šéfov, teda každý starosta aj malej obce bol vlastne zodpovedný, čiže úradovňa mu pripravila, ale on mnohokrát podpísal rozhodnutie, ktorému sa nerozumel. Čiže vlastne tieto úradovne boli poddimenzované personálne, ale hlavne finančne a riešil vlastne finančnú situáciu hlavne primátor alebo starosta, ktorý úradovňu zriadil. Štát si preniesol vlastne svoju správu na obce, ale ju nezabezpečil finančne. Obce museli dotovať úradovne zo svojich originálnych kompetencií, čím porušovali zákon. Čiže je dobré, že sa znovu vytvorí vlastne špecializovaná štátna správa, a určite treba nejakým spôsobom tie skúsenosti, ktoré Slovensko má v tejto oblasti, využiť a za to obdobie od ’85. roku sme mali možnosť mať rôzne druhy štátnej správy a opäť prízvukujem, že tá špecializovaná štátna správa bola podľa mňa najlepším modelom.
55. schôdza NR SR - 5.deň - B. popoludní
Dátum: 2022-02-09
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

4. Ďakujem pekne, kolega Svrček, za také vyhodnotenie rozdielov medzi zákonom č. 50/1976 Zb. v znení neskorších predpisov a návrhu tohto zákona o výstavbe v oblasti čiernych stavieb, vymáhateľnosti opatrení, fungovania stavebného dohľadu, prípadne stavebnej polícii, je to veľmi náročný proces. V súčasnosti je konanie podľa § 88 stavebného zákona, je to konanie o dodatočnom tom povolení stavby. A takmer vždy sa nájde cesta, ako tú stavbu povoliť. Ja za svojej 20-ročnej éry sa nepamätám, že by nejaká stavba bola odstránená. Ale drukujem vlastne tým, takému vlastne názoru, že sa vlastne týmto zákonom vytvorí vlastne možnosť lepšieho výkonu štátneho stavebného dohľadu. Súčasne to vykonávajú väčšinou samosprávy a toto je najväčší kameň úrazu, pretože samostatné ob... tie obce nekonajú. Navrhovaná reforma by mala výrazne posilniť stavebnú inšpekciu. V súčasnosti má len 27 ľudí. Samotné vydávanie rozhodnutia o odstránení čiernych stavieb bude vydávať orgán štátnej správy, čiže tento celý proces bude veľmi náročný, možno aj tá otázka, že pri kolaudácii sa stavba neskolauduje a výkon rozhodnutia zabezpečí stavebný úrad napríklad zabezpečením odpojenia stavby od vody a elektriny. Ale určite tento proces bude veľmi náročný, a teda vytvoriť ten systém, aby sa dal úplne aplikovať v praxi, to bude, myslím, veľmi náročné. Takže ja verím, že v tom druhom čítaní vlastne nájdeme ešte spôsob, akým vlastne aj tento paragraf doň nejakým spôsobom zaprecizovať, aby sa to dalo aj vykonať v praxi. Ďakujem pekne.
55. schôdza NR SR - 5.deň - A. dopoludnia
Dátum: 2022-02-09
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

30. Ďakujem, pán kolega Raši, za vecný prístup k návrhu o stavebnom zákone. Už niekoľkokrát som tu spomenula útvar hlavného architekta, kde som pracovala od roku 1985. Vtedy bol môj nadriadený orgán Útvar hlavného architekta v Košiciach, ktorý viedol váš otec Ing. arch. Ján Raši. Toto obdobie pokladám za najlepšiu prax v mojej praxi na stavebnom úrade. Obdobie špecializovanej štátnej správy pokladám za obdobie, z ktorého by sme mali taktiež čerpať skúsenosti. K samotnému návrhu zákona budeme mať ešte pozmeňovacie návrhy, ktorými by sme chceli zabezpečiť vykonateľnosť zákona, a, samozrejme, budeme hľadať konsenzus so ZMOS-om aj Úniou miest, aby sme zakomponovali ich pripomienky, ktoré budú relevantné v tomto zákone. Ďakujem.
55. schôdza NR SR - 5.deň - A. dopoludnia
Dátum: 2022-02-09
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

20. Ďakujem pekne. Ja by som chcela vlastne vyzdvihnúť tú jednotnú metodiku územných plánov, ktorú vlastne tento zákon vlastne ponúka vo svojich paragrafoch. Tým pádom by mal byť taký jednotný postup v rámci vydávania záväzných stanovísk a vlastne ten aj vlastník, aj budúci stavebník vlastne budú vedieť v rámci regulatív, čo môžu na danom území realizovať. Máme prechodné obdobie 2030, mňa ešte napadá, že čo sa stane, keď sa toto obdobie alebo tento rok nestihne, tak bude treba ešte zapracovať, že čo potom, keď obce nestihnú do roku 2030 územné plány si vypracovať.
55. schôdza NR SR - 5.deň - A. dopoludnia
Dátum: 2022-02-09
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

12. Ďakujem pekne, pán predsedajúci. Chcela by som poďakovať pani kolegyni za vecný prístup k tomuto zákonu, možno doplniť, že vlastne najväčším problémom územného plánovania je, že mu nebola venovaná taká pozornosť, ktorú by si zaslúžilo. A vlastne 42 % obcí, teda 1 686 obcí z 2 926 obcí nemá územné plány, takže vlastne týmto zákonom sa vytvorí ten poriadok v rámci územného plánovania, a toto, myslím si, že treba kvitovať. Tým pádom vlastne obce, ktoré majú územné plány, tak sa dostanú vlastne do toho systému a konečne vlastne na Slovensku by tento princíp mal v podstate fungovať, pretože veľa obcí, samozrejme, ako aj ja sa tiež prikláňam, tak ako kolega povedal, že nemôžeme obviňovať každého starostu aj poslancov z nejakej korupcie. Myslím si, že každý, každé zastupiteľstvo má záujem, aby jeho obec bola v rámci rozvoji, rozvoja najkrajšia, že všetci by sa mohli vlastne zapojiť ako do súťaže ako najkrajšia obec. Myslím si, že každý komunálny politik aj... či má záujem na tom, aby obec fungovala. Ale v konečnom dôsledku vlastne štát vyskúšal určité stupne, keď vlastne preniesol vlastne výkon štátnej správy na obce, čiže my už máme vlastne v tom období, čo len ja sama som zažila od roku 1985, určité stupne, kedy vykonával vlastne túto správu, či útvary hlavného architekta, toto som pokladala za najlepšie, pretože vlastne boli tam ľudia v regióne, ktorí pomáhali starostom. Nie každý starosta je zdatný v tejto oblasti a myslím si, že toto bol veľmi dobrý stupeň. A potom boli tie rôzne špecializované... (Prerušenie vystúpenia časomerom.)
55. schôdza NR SR - 4.deň - A. dopoludnia 3
Dátum: 2022-02-08
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

88. Ďakujem, pán predseda. Rovnako, pán kolega, ako ste spomenuli vo svojom príhovore alebo vo svojom referáte k tomuto zákonu, tak vydávanie záväzných stanovísk samosprávnym krajom v zmysle koncepcie územného rozvoja regiónu bola aj tá pripomienka ZMOS-u, že vlastne berie obciam kompetenciu zabezpečiť územný rozvoj v zmysle zákona 369/1990 Zb. o obecnom zriadení. Ak nemá obec územný plán, nie je možné zabezpečiť ani súlad s nadradenou územnoplánovacou dokumentáciou. Dnes sa stretávame s problémom, že obce nerešpektujú územné plány samosprávnych krajov a povoľujú individuálnu výstavbu najmä rodinných domov na územia, kadiaľ majú ísť napríklad líniové stavby. Dôsledky sú nežiaduce či už z hľadiska dĺžky času, ktoré si takéto zmeny vyžadujú. Obciam sa však dáva možnosť regulovať si vlastné územie cez územné plánovanie a je to úplne štandardný nástroj. A to, že naše obce nerobia a nerobili alebo sa boja robiť, je dôsledkom dnešného nesprávneho nastavenia a do budúcna bude treba robiť všetko pre to, aby sa územné plánovanie plnohodnotne oživilo. A ja sa teším, že vlastne ten, tomu, územnoplánovacej dokumentácii sa dá taký dôraz, aký vlastne potrebuje a myslím si, že toto pomôže vlastne výstavbe líniových stavieb, ktoré dneska skutočne majú problém, pretože napríklad chceme robiť obchvat mesta a zrazu zistíme, že mesto má celkom iné požiadavky a celkom iné podklady ku tomu. Takže ja si myslím, že keď sa správne nastavia tieto parametre a územný plán dostane tú svoju dôležitosť, tak myslím si, že to pomôže... (Prerušenie vystúpenia časomerom.)
55. schôdza NR SR - 4.deň - A. dopoludnia 3
Dátum: 2022-02-08
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

82. Ďakujem, pán predseda. Samozrejme, s vystúpením v jednej miere súhlasím, ale mám, samozrejme, aj pripomienky k tomu, čo si vlastne, Peťo, povedal vo svojom vystúpení. To, že gestorským výborom je výbor pre verejnú správu a regionálny rozvoj je dobré, pretože si myslím, že táto agenda, aj keď obsahuje stavebný zákon na stavebné povolenia a stav... stav... stavbarinu ako takú, tak myslím si, že patrí tam kde, kde je. Samozrejme, myslím si, že odsúhlasíme, že môžete dať k tomu stanovisko a my ho potom v našom stanovisku upravíme. Čo sa týka obcí, tak obce nemajú územné plány nie preto, že nechceli alebo boli možno nejaké vágne a lenivé, ale preto, že tak bol nastavený systém a obce do tisíc obyvateľov nemuseli mať územné plány a zo svojho rozpočtu ani neboli schopné územný plán zafinancovať. To, že príde nový zákon o územnom plánovaní a táto povinnosť sa stanový, a, samozrejme, vytvorí sa fond na financovanie územných úzmenoplánovacích dokumentácií, bude povzbudením pre obce a myslím si, že žiadna obec nebude taká, ktorá nevyužije túto možnosť spracovať si územný plán. Myslím si, že sme v prvom čítaní a ako som povedala vo svojom vystúpení, tak musíme povedať, prijať politické rozhodnutie, či chceme meniť, či chceme prijať nejakú novú paradigmu, alebo zachováme status quo. Ďakujem pekne.
55. schôdza NR SR - 4.deň - A. dopoludnia 3
Dátum: 2022-02-08
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

60. Ďakujem, pán predsedajúci. Chcela by som sa poďakovať kolegyni Monike Kozelovej za tento príspevok, myslím si, že pamiatkový úrad je neskutočne dôležitý pre ochranu pamiatok na Slovensku. Samozrejme, celý systém ochrany pamiatok aj na Slovensku potrebuje zmeny. Napríklad pohľad bežného občana, ktorý žije v pamiatkovo chránenom území, napríklad máme v okrese historické centrum obce Hniezdne alebo historické centrum mesta Stará Ľubovňa, je taký, by som povedala, negatívny. Stanovisko pamiatkového úradu je niekedy pre vlastníka objektu v tomto historickom objekte tak finančne náročné, že ho nedokáže naplniť hlavne preto, že nemá financie. Keď rešpektuje stanovisko pamiatkarov, tak zostane ten objekt nezmodernizovaný, nezrekonštruovaný a potom nám pamiatky, teda pamiatky chradnú a sú vlastne v takom nevyhovujúcom technickom stave. Čiže keď štát si povie, že budeme chrániť toto historické centrum obce alebo mesta a stanovíme vlastníkom podmienky, mal by nájsť aj finančné prostriedky na to, aby týmto ľuďom pomohol tento objekt zrekonštruovať. Čiže, samozrejme, pamiatkový úrad má veľmi dôležité poslanie a verím, že spoločne s pani kolegyňou Kozelovou aj s pánom podpredsedom nájdeme také riešenie, aby aj pamiatkový úrad a členovia pamiatkového úradu boli spokojní. Ďakujem.
55. schôdza NR SR - 4.deň - A. dopoludnia 3
Dátum: 2022-02-08
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

54. Ďakujem, pán predsedajúci. Chcela by som sa poďakovať všetkým kolegom, ktorí vzniesli faktické poznámky k môjmu príspevku. Som veľkým zástancom napríklad zmeny územného členenia na Slovensku, nemyslím si, že v súčasnosti, aj keď, samozrejme, to bolo nastavené podľa určitých politických kritérií, že, že to je nemenné, ale uvedomujem si, že štyri roky jedného volebného obdobia jednej vlády a urobiť územné členenie tak, aby boli všetci spokojní, je veľmi náročné už z toho dôvodu, že toho roku 2022 budú spojené voľby do samosprávy a aj do regionálnej, takže urobiť vlastne zmenu a štruktúru územného členenia to, aj keď som teda obrovským zástancom toho, je veľmi náročné. Ale, samozrejme, vidíme, že z toho sa vlastne odvíjajú aj tie ďalšie veci. A určite keby sa nám to bolo podarilo veľmi rýchlo, čo by som bola ocenila, tak bolo by super. Ja napríklad stále hovorím, že Spiš malo by byť, mal by byť zjednotený a je pre mňa nepochopiteľné, že Spišská Nová Ves patrí do Košického kraja a ostatné do Prešovského, ale toto zmeniť je veľmi náročné. Čiže aj toto je vlastne o územnom plánovaní a, samozrejme, o ďalšej štruktúre štátnej správy, tak ako povedal pán kolega Faič, budeme ešte hovoriť, takže som sa pýtala hlavne na finančné náklady, ktoré to budú stáť, takže môžem potom ešte vo svojom príspevku sa k tomu vrátiť. Takže veľmi pekne ďakujem a verím, že spoločnými silami sa nám podarí vytvoriť tri kvalitné zákony, ktoré nahradia zákon 50/1976 Zb. Ďakujem pekne.
51. schôdza NR SR - 3.deň - B. popoludní
Dátum: 2021-11-25
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

93. Ďakujem pekne. Ja sa chcem obom predkladateľom, jak Milanovi Vetrákovi, tak Jozefovi Pročkovi, ospravedlňujem sa, aj Milanovi Laurenčíkovi, veľmi pekne poďakovať, ale ja chcem vyzdvihnúť práve poslancov za OĽANO, ktorí sú autentickí s touto témou, treba povedať, že už pri tvorbe kandidátky vlastne mysleli na zahraničných kandidátov a to tým, že nominovali a teda kandidovali za stranu OĽANO aj zahraniční Slováci a už v tom čase vlastne sme rozprávali o tom, že treba posilniť, samozrejme, kompetencie zahraničných Slovákov. My takisto v predchádzajúcom volebnom období sme navštevovali týchto zahraničných Slovákov a treba povedať aj to, že veľa Rómov je v zahraničí a my sme presne v Anglicku navštívili komunity Rómov, ktorí sa jednoducho naučili žiť v tom systéme. Treba povedať aj to, že ak im je ponúknutá možnosť pracovať, tak sa tej práce chytia, samozrejme, a pracujú, čo na Slovensku im nebolo umožnené, čo ma naozaj veľmi mrzí. Ešte raz vítam tento návrh a chválim všetkých poslancov, ktorí vlastne s touto témou prišli. Ďakujem.
51. schôdza NR SR - 3.deň - A. dopoludnia
Dátum: 2021-11-25
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

83. Ďakujem pekne. Som naozaj rád za tento návrh zákona, alebo teda za túto novelu, ktorá je v poradí druhá, a o to viac ma teší, že naozaj táto vládna koalícia má snahu zmeniť fungovanie fondu na podporu kultúry pre národnostné menšiny. Aj tento návrh, samozrejme, posilňuje kultúru národnostných menšín, povedzme si to na rovinu. Ak by sa zmena percenta realizovala zo súčasného celkového rozpočtu definovaného zákonom, došlo by ku kráteniu rozpočtov na podporu kultúry jednotlivých národnostných menšín, čo by príslušníci menšín mohli vnímať negatívne. Fond vlastne ukázal teraz hlbokú poddimenzovanosť personálnych a materiálnych kapacít, to obzvlášť sa to intenzívne prejavuje teraz počas pandémie, kedy je zvyšujúci sa časový sklz pri plnení úloh v oblasti poskytovania podpory kultúrnych a vedeckých aktivít, ako aj včasnej kontroly vyúčtovania poskytnutých finančných prostriedkov v súlade so zákonom. Ide naozaj o podporu skôr tej administratívnej práce, kedy tí pracovníci budú môcť nabrať na kapacite a vyhodnocovať jednotlivé projekty, aby teda nedošlo k tým časovým sklzom, zároveň, áno, určite budeme pokračovať naďalej vo vylepšovaní tohoto fondu. Po tej prvej novele, ktorá tu bola v lete, sa tu vyrojili nejakí kritici, ktorí kritizovali túto novelu, no, však to boli kritici, ktorí vlastne vyrobili tento fond na to, aby im slúžil. Aby im slúžil, asi aj takto zakončím. My budeme určite pracovať na tom, aby tento fond sme stransparentnili. Ďakujem pekne.
48. schôdza NR SR - 8.deň - A. dopoludnia
Dátum: 2021-11-02
Poslanec: Pollák, Peter (OĽANO)
Druh vystúpenia: Vystúpenie v rozprave

49. Ďakujem pekne. Vážené plénum, v súlade s § 73 zákona o rokovacom poriadku som bol určený Výborom Národnej rady pre ľudské práva a národnostné menšiny za spravodajcu k návrhu uvedeného zákona (tlač 734). Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali ústavnoprávny výbor, výbor pre financie a rozpočet, výbor pre kultúru a médiá a výbor pre ľudské práva a národnostné menšiny. Za gestorský výbor navrhujem výbor pre ľudské práva a národnostné menšiny. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Prosím, pán predsedajúci, otvorte všeobecnú rozpravu.
48. schôdza NR SR - 2.deň - B. popoludní
Dátum: 2021-10-20
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

52. Ďakujem pekne. Ja takisto ako pán Gyimesi. (Povedané so smiechom.) Pán Mizík, ako tiež mi vás je ľúto, a to tým spôsobom, že máte ako taký príjemný prejav, ja by som si vás vedel predstaviť (povedané so smiechom), keby ste čítali nejakú... šlabikár, no, šlabikár, nejakú rozprávku... (Reakcia z pléna.) Prosím? Rozprávku, celkom príjemná intonácia, ja som zavrel oči, a fakt, že to bolo také pekné počúvanie, a vrele vám odporúčam už len vyšívať, tu sa len trápite ako, to... aj to rúško, skúste vyšívať. Ďakujem pekne.